
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта на решение на Съвета относно сключването от името на Европейския съюз на протокола (2024–2029 г.) за изпълнение на Споразумението за партньорство в областта на рибарството между Европейската общност и Република Гвинея Бисау
(12475/2024 – C10‑0108/2024 – 2024/0159(NLE))
(Одобрение)
Европейският парламент,
–	като взе предвид проекта на решение на Съвета (12475/2024),
–	като взе предвид протокола (2024–2029 г.) за изпълнение на Споразумението за партньорство в областта на рибарството между Европейската общност и Република Гвинея Бисау (12189/2024),
–	като взе предвид искането за одобрение, представено от Съвета в съответствие с член 43, параграф 2 и член 218, параграф 6, втора алинея, буква а), подточка v), както и с член 218, параграф 7 от Договора за функционирането на Европейския съюз (C10‑0108//2024),
–	като взе предвид своята незаконодателна резолюция от ... [footnoteRef:1] относно проекта на решение, [1:  Приети текстове, P10_TA(0000)0000.] 

–	като взе предвид бюджетната оценка на комисията по бюджети,
–	като взе предвид член 107, параграфи 1 и 4 и член 117, параграф 7 от своя Правилник за дейността,
–	като взе предвид становището на комисията по развитие,
–	като взе предвид препоръката на комисията по рибно стопанство (A10‑0000/2024),
1.	дава своето одобрение за сключването на споразумението;
2.	възлага на своя председател да предаде позицията на Парламента на Съвета и на Комисията, както и на правителствата и на парламентите на държавите членки и на Република Гвинея-Бисау.


[bookmark: _Toc183682894]ИЗЛОЖЕНИЕ НА МОТИВИТЕ
Република Гвинея-Бисау
Гвинея Бисау е страна с 1,8 милиона жители и 11 етнически групи. Половината от него живее в градски райони. Очаква се тази цифра да нарасне. Приблизително 60% от населението е на възраст под 25 години. Високата раждаемост се съпътства от също толкова висок процент на детската смъртност (54,8 смъртни случая на хиляда раждания). Повече от 40% от населението е неграмотно. След подписването на предишния протокол страната е слязла с 2 места и е класирана на 179-о място от общо 193 в индекса на човешкото развитие на ООН (ПРООН, 2021 г.).
В исторически план природните ресурси винаги са били гръбнака на икономиката на Гвинея Бисау. Селското стопанство допринася с 56% от националния БВП, а 90% от износът се концентрира в една единствена култура, кашуто. Разнообразяването на производството е очевидно едно от предизвикателствата, пред които е изправена страната.

Почти една трета от публичните приходи е от така наречените международни донори, като ЕС предоставя около една трета от тази помощ. Средствата, прехвърлени чрез Споразумението за партньорство в областта на рибарството (СПОУР, в най-скорошната му версия) между ЕС и Гвинея Бисау, под формата на компенсацията за достъпа до ресурси, представляват важен принос за националните публични финанси.

Широкият континентален шелф на Гвинея Бисау, захранван от реки, и сезонният подем на океанските течения спомагат за осигуряването на богати запаси както от крайбрежни, така и от океански видове риба. Основните запаси с търговска стойност включват дънни видове, дребни пелагични видове, големи мигриращи пелагични видове, ракообразни (скариди, включително дълбоководни скариди) и главоноги (калмари и октоподи).

Непромишленият риболов, включително риболовът с цел прехрана, гарантира оцеляването на няколко хиляди рибари и техните семейства (броят им варира в зависимост от изчисленията), някои от които произхождат от съседни държави. 

Търговията с рибни продукти с ЕС беше възпрепятствана поради невъзможността за извършване на санитарните мерки, изисквани от страна на ЕС, въпреки усилията на страната. Укрепването на капацитета на Гвинея Бисау в тази област, със създаването на лаборатория за анализи и контрол на качеството (през юли 2014 г., като развитието продължава) и завършването на вече дългия процес на акредитация на посочената лаборатория, може да допринесе за промяна на това положение. 

Споразумението в областта на рибарството между ЕС и Гвинея Бисау

Първото споразумение в областта на рибарството между Република Гвинея Бисау и Европейската общност датира от 1980 г. От тази дата флотове на държавите – членки на ЕИО/ЕС, имат достъп до възможностите за риболов във водите на Гвинея Бисау. През 2007 г. страните подписаха Споразумението за партньорство в областта на рибарството. Оттогава бяха подновени с мълчаливо съгласие и/или договорени поредица от протоколи за изпълнение на споразумението. Вследствие на извършения военен преврат, между април 2012 г. и октомври 2014 г. споразумението беше суспендирано по инициатива на ЕС. По-наскоро преговорите по настоящия протокол бяха белязани от признаването на необходимостта от актуализиране на финансовите вноски, свързани с възможностите за риболов, предоставени на флотовете на ЕС, съгласно настоящия протокол
Действащият протокол за прилагане на Споразумението за партньорство в областта на рибарството между Европейската общност и Република Гвинея Бисау (2024 – 2029 г.) се прилага временно, считано от датата на неговото подписване, а именно, 18 септември 2024 г. Това споразумение в областта на рибарството позволява на кораби от различни държави – членки на ЕС, да извършват риболов във водите на Гвинея Бисау. 
Протоколът предвижда възможности за риболов в следните категории: траулери с оборудване за дълбоко замразяване за улов на скариди; траулери с оборудване за дълбоко замразяване за улов на риба и главоноги мекотели; траулери за улов на дребни пелагични видове; кораби с мрежи гъргър за улов на риба тон и кораби с парагади с оборудване за дълбоко замразяване; кораби за улов на риба тон с въдици. 
Споразумението се отнася за множество видове и обхваща рибата тон, както и главоногите, скаридите и дънни видове. Споразумението е част от мрежата от споразумения за улов на риба тон в Западна Африка и е едно от трите единствени споразумения за многовидов риболов в региона (като останалите са с Мароко и Мавритания).
Определените възможности за риболов се основават на най-добрите налични научни становища и на препоръките на Международната комисия за опазване на рибата тон в Атлантическия океан (ICCAT). 
Приносът на ЕС за този нов протокол се оценява на 85 милиона евро за 5-те години, или 17 милиона евро годишно, от които 4,5 милиона евро ще бъдат предназначени за насърчаване на капацитета на Гвинея Бисау за устойчиво управление, контрол и наблюдение на рибарството и за подкрепа на местните рибарски общности.   
В допълнение към приноса на ЕС корабособствениците ще плащат на администрацията на Гвинея Бисау такси за лицензиране и улов, за да получат разрешение за риболов. С комбинацията от приноса на ЕС и таксите, плащани от операторите от ЕС, общият прогнозен финансов пакет надхвърля 100 милиона евро за 5-годишния период.
Докладчикът изразява надежда, че новият протокол ще даде възможност на ЕС и на Република Гвинея Бисау да си сътрудничат по-тясно за насърчаването на устойчивото използване на рибните ресурси във водите на Гвинея Бисау и за оказване на подкрепа за усилията на Гвинея Бисау за развитието на националния сектор на рибарството и свързаните с него сектори. 
Неотдавнашните инвестиции от страна на Африканската банка за развитие и на други инвеститори (например Китай) в инфраструктура и в пристанище за дребномащабен риболов (разтоварване и преработка), в Алто Бандим, представляват възможност за страната, но тя не е достатъчна, предвид на потребностите. Развитието на инфраструктурата за разтоварване, съхранение и преработка на риба, която би могла да се използва от промишления флот, извършващ дейност във водите на Гвинея Бисау, ще бъде от особено значение не само за тази дейност, но и за развитието на сектора на рибарството в страната, в допълнение към създаването на пазари, структури за дистрибуция и маркетинг и лаборатории за анализи на качеството. 
Докладчикът счита, че споразумението следва да допринесе за подобряване на оперативната независимост на страната, за поддържане на нейната стратегия за развитие и за гарантиране на нейния суверенитет. 
Ето защо докладчикът препоръчва Парламентът да даде своето одобрение за подписването на настоящия протокол предвид на неговото значение за Гвинея Бисау и за флотовете на ЕС, извършващи дейност във водите на тази страна.
С оглед на ролята и правомощията на Парламента в тази област докладчикът счита за целесъобразно и необходимо приемането на незаконодателна резолюция относно настоящото споразумение, съдържаща съображенията и препоръките, които Европейската комисия следва да вземе предвид за времето на действие на настоящия протокол (какъвто, за съжаление, не винаги беше случаят в миналото).
В допълнение към горепосочените аспекти, докладчикът би искал да изтъкне следните въпроси, които заслужават особено внимание.
Споразумението трябва да насърчава ефективно устойчиво развитие на сектора на рибарството в Гвинея Бисау, както и на свързаните с него дейности и отрасли, увеличавайки добавената стойност, оставаща в страната, в резултат на експлоатацията на нейните природни ресурси.
В заключение докладчикът подчертава, че Европейският парламент следва да бъде напълно и незабавно информиран, на всеки етап, относно процедурите, свързани с протокола, неговото подновяване и неговото изпълнение, както е описано подробно в незаконодателната резолюция, която придружава настоящата препоръка.

<FootprintIntro>В съответствие с член 8 от приложение I към Правилника за дейността докладчикът декларира, че в хода на изготвяне на проекта на доклад е получена информация от следните субекти или лица:</FootprintIntro>
	Образувание и/или лице

	Europêche

	Европейска федерация на работниците от транспорта (ETF)

	Coalition pour des Accords de Pêche Equitables CAPE/CFFA


Списъкът по-горе е изготвен в рамките на изключителната отговорност на докладчика.
Когато физически лица са идентифицирани в списъка по име, по функция или и по двете, докладчикът декларира, че на съответните лица е представено Съобщение за защита на данните № 484 на Европейския парламент (https://www.europarl.europa.eu/data-protect/index.do), в което се определят приложимите условия за обработването на техните лични данни и правата, свързани с това обработване.

